
Svet Nacionalne agencije Republike Slovenije za kakovost v visokem šolstvu je na podlagi  51. t člena v zvezi s četrto alinejo prvega odstavka 51. f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D,  109/12, 85/14, 75/16, 61/17 – ZUPŠ in 65/17; v nadaljevanju: ZViS) in v zvezi z prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18 ; v nadaljevanju: merila) v postopku zunanje evalvacije ERUDIO izobraževalni center, Višje strokovne šole, ki je bil začet na podlagi vloge ERUDIO izobraževalni center, ki ga zastopa direktor Dimitrij Miklič in Miklič Vojko, na svoji 143. seji 24. 10. 2019 sprejel naslednje: 



MNENJE

Svet Nacionalne agencije Republike Slovenije za kakovost v visokem šolstvu meni, da ERUDIO izobraževalni center, Višja strokovna šola, izpolnjuje standarde kakovosti, določene z Merili za zunanjo evalvacijo višjih strokovnih šol.



Obrazložitev:

[bookmark: _Hlk1035851]ERUDIO izobraževalni center, Litostrojska cesta 40, 1000 Ljubljana (v nadaljevanju: vlagatelj) je na svet Nacionalne agencije Republike Slovenije za kakovost v visokem šolstvu (v nadaljevanju: svet agencije) 5.4. 2019 vložil vlogo za zunanjo evalvacijo ERUDIO izobraževalni center, Višja strokovna šola, Litostrojska cesta 40, 1000 Ljubljana (v nadaljevanju: šola) zaradi sprejetja mnenja o izpolnjevanju standardov kakovosti, določenih z merili. Šola je vlogo vložila na predpisanem obrazcu in priložila vse priloge, predpisane v 15. členu meril. 

Svet agencije je v postopku v skladu s 14. členom meril na svoji 138. seji 18. 4. 2019  imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: mag. Gabrijela Kotnik, Šolski center Slovenj Gradec, Višja strokovna šola, predsednica, dr. Tadej Tuma, Fakulteta za elektrotehniko, Univerza v Ljubljani, član, dr. Janez Mekinc, Fakulteta za turistične študije – Turistica, Univerza na Primorskem,   član. David Bohar, študent, član, je na podlagi samoevalvacijskega poročila šole, vloge, druge zahtevane dokumentacije in obiska šole 13. 6. in 14. 6. 2019 pripravila skupno evalvacijsko poročilo, ki ga ja na agencijo posredovala 17.7. 2019. Šola je 5.9. 2019 posredovala pripombe na evalvacijsko poročilo. Skupina strokovnjakov je pripombe proučila in na podlagi teh pripomb pripravila končno evalvacijsko poročilo, ki ga je na svet agencije posredovala 1.10.2019. Iz poročila je razvidno, da šola deluje v skladu z zakonodajo in merili.

V 26. členu Zakona o višjem strokovnem izobraževanju (Uradni list RS, št. 86/2004 in 100/2013; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51. t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na svoji 143. seji 24.10. 2019. Presojal jo je po vseh standardih kakovosti določenih v 6., 7., 8., 9. in 10. členu meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov. Svet agencije je delil mnenje skupine strokovnjakov, da šola deluje v skladu z zakonom in merili.

Področje delovanja šole opredeljujejo standardi kakovosti od 1 do 7. Šola izvaja 12 študijskih programov: Velnes, Medijska produkcija, Gostinstvo in turizem, Kozmetika, Ekonomist/računovodja, Strojništvo, Logistično inženirstvo, Gradbeništvo, Mehatronika, Organizator socialne mreže, Informatika, Varstvo okolja in komunala. Strateške usmeritve ERUDIO višja strokovna šola oblikuje skladno z veljavno zakonodajo na področju višjega šolstva, mednarodnimi merili in gospodarsko situacijo in napovedmi gospodarskega razvoja. Strateški razvoj je usmerjeni predvsem v krepitev in kakovost izvedbe obstoječih višješolskih programov (s poudarkom na e-študiju) in ne na širitvi ponudbe. Svoje aktivnosti želijo vpeti v mednarodno okolje in se še tesneje povezati z gospodarstvom. Ker se makroekonomski dejavniki hitro spreminjajo, je računati tudi na to, da se bo Strategija šole spreminjala in prilagajala spremembam v poslovnem okolju.

Praktično izobraževanje je organizirano ustrezno in študenti so s tem dobro seznanjeni. Študenti praviloma sami poiščejo delodajalca, pri katerem bodo opravili praktični del študija, šola pa poskrbi za pripravo potrebnih pogodb za izvedbo praktičnega izobraževanja. Na zavodu nimajo vzpostavljenega sistema preverjanja usposobljenosti in kompetenc mentorjev prakse. To preverjajo skozi osebne, individualne stike s telefonskim klicem ali obiskom v podjetju. Zavod načrtuje organizacijo okrogle mize, kjer si bodo mentorji lahko izmenjali izkušnje in izpostavili dileme. Zadovoljstvo študentov s posameznimi nosilci praktičnega izobraževanja spremlja zavod preko analize anonimnih anket o zadovoljstvu s predavateljem-organizatorjem. Težava anket je v neustreznem odzivu študentov/respondentov, saj je izjemno malo izpolnjenih anket in je statistično ustrezen vzorec zelo vprašljiv, če ne že neustrezen.  Kljub temu, da na šoli klub diplomantov ne deluje tako kot bi si želeli, pa vseeno s svojimi diplomanti poskušajo ohranjati določene stike. Nekateri od njih se na šolo vračajo tudi kot vabljeni predavatelji iz stroke ali kot delovni mentor pri praktičnem izobraževanju. Zavod ima organiziran Karierni center, ki izvaja splošno predstavitveno predavanje ter module z vsebinami na temo trga dela, samoocene lastnih kompetenc, veščinami iskanja zaposlitve in seznanjanja študentov z možnostjo samozaposlitve. Za individualne primere imajo študenti na razpolago dve zaposleni psihologinji, ki v primeru želje študentov po pomoči na področju poklicne usmeritve, ustrezno dodatno svetujeta.


Področje kadrov opredeljujeta standarda kakovosti 8 in 9. Zagotovljeni so predavatelji in drugi strokovni delavci za kakovostno opravljanje pedagoškega, strokovnega in razvojnega dela. Iz razgovora je bilo razbrati, da se odločajo za tiste predavatelje, ki jih študenti dobro ocenijo. V letošnjem letu so uvedli tudi e-hospitacije, s katerimi ravnateljica pri predavateljih, ki imajo slabše ocene ali študenti izrazijo nezadovoljstvo preveri posnetke predavanj. E-hospitacijo napove in se o ugotovitvah pogovori s predavateljem. VSŠ izvaja postopke imenovanja predavateljev skladno s predpisi in je transparentno. Šola sodeluje s številnimi strokovnjaki iz prakse, ki so visoko motivirani za prenos znanja in izkušenj študentom.	Imajo vsakoletne delavnice in seminarji za vse zaposlene v zvezi z uporabo IT tehnologije za predavanje na daljavo, ki je obvezno za vse zaposlene. Na delavnici izmenjajo tudi primere dobrih praks med predavatelji. Skupina strokovnjakov predlaga, da se ponovno vpelje anketiranje strokovnih sodelavcev o zadovoljstvu z delom in zavodom.


Področje študentov opredeljujejo standardi 10 do 13. Šola študentom zagotavlja ustrezno pomoč in svetovanje, referat dobro deluje.  Šola se prilagaja študentom glede na njihove raznolikosti in potrebe. Šola ima prilagojene delovni čas (tako šole kot tudi knjižnice) tako, da lahko zadovolji potrebe večine študentov.   Šola nima uradno organiziranega študentskega tutorskega sistema, vendar pa si študentje med sabo vedno pomagajo. Koordinirajo jih predsedniki razredov, ki so tudi glavna vez med predavatelji (in vodstvom šole) ter študenti. Zadovoljstvo se spremlja le na koncu semestra v obliki anonimne ankete. Anketo izpolni le zelo malo študentov. Posodobiti je potrebno sistem spremljanja zadovoljstva študentov s storitvami in spremljati zadovoljstvo s statistično relevantno anketo. Vzpostaviti je potrebno večjo informiranost študentov s samoevalvacijskim poročilom. Glede na polno zaposlenost študentov se praktično izobraževanje v večini primerov prizna v okviru njihovega rednega dela na delovnih mestih. V primeru, da študent nima priznanega praktičnega izobraževanja, le tega opravlja pri delodajalcih, ki mu dodelijo mentorja (lahko je mentor v podjetju tudi hkrati predavatelj na šoli). Študent izdela tudi projektno nalogo, ki jo zagovarja.  


Področje materialnih razmer opredeljujejo standardi 14 do 17. Prostori in sodobna oprema šole omogočajo kakovostno izvajanje vseh dejavnosti. 	Uvedba e-izobraževanja v integraciji s klasičnim izobraževanjem je ocenjena kot prednost zavoda, kakor tudi celoten sistem interaktivnih predavalnic, v katerih so kamere, interaktivne table povezane v video sistem preko katerega študenti na daljavo spremljajo predavanja.


Področje notranjega zagotavljanja in izboljševanja kakovosti opredeljujejo standardi 18 do 22. Šola evalvira vsebino, sestavo in izvajanje izvedbenega študijskega programa ter znotraj zakonskih možnosti uspešno posodablja študijske programe. Notranji sistem kakovosti ureja Poslovnik kakovosti ERUDIO VSA. Na podlagi postopkov in procesov predvidenih v Poslovniku, zavod formalno zagotavlja zanko kakovosti skozi anketiranje, evalvacijo rezultatov in načrta izboljšav. Rezultati anket ne morejo biti relevantni glede na odzivnost respondentov in reprezentativnost vzorca ciljne skupine študentov anketirancev. Zagotoviti je potrebno reprezentativni vzorec respondentov pri zbiranju mnenj o posameznem predavatelju, saj so trenutno posamezni predavatelji ocenjeni tudi samo z enim respondentom/študentom. Potrebno je vključevanje vseh deležnikov v sestavo samoevalvacijskega poročila, ki dejansko evalvira proces ter obvestiti vse deležnike in tako zaključiti krog kakovosti. Vključiti je potrebno kvalitativne analize v samoevalvacijskem poročilu in pripraviti načrt uvajanja izboljšav, vključno z roki in odgovornimi osebami ter ugotavljanjem dejanske realizacije.


Komisija za zunanjo evalvacijo poudarja, da je spremljanje obremenjenosti študentov  ključno za višjo šolo, da ugotovi, kakšno je dejansko stanje med predvideno obremenitvijo študenta in dejansko obremenitvijo študenta. S tem šola dobi podlago, da lahko, v skladu z izhodišči kakovosti, predvidi korektivne ukrepe in izboljšave pri samem procesu, s ciljem doseganja učnih izidov in zagotavljanja primerljivosti pridobljenih kreditnih točk in izobrazbe. Spremljanje je možno izvesti s pomočjo vprašalnikov, razgovori, z beleženjem porabljenega časa za posamezno skupinsko in individualno aktivnost v ožjih krogih študentov. S tem dobimo ustrezne informacije tudi za predavatelje, strokovne aktive in ravnatelja, ki izobraževalni proces načrtuje v smeri zagotavljanje kakovosti in uvajanja izboljšav ter zagotavljanja enakih standardov znanja. Hkrati s tem se pridobijo informacije, ki so ključne za prilagajanje izrednega študija v višješolskem strokovnem izobraževanju. Na osnovi izvedenega preverjanja obremenjenosti študentov bo lahko višja šola dobila informacije, ki bodo pokazale ali obstaja razkorak med predvideno obremenitvijo študentov in dejansko obremenitvijo večine študentov. 

V Samoevalvacijskem poročilu in Akcijskem načrtu izboljšav je šola že vključila vzpostavitev sistema spremljanja obremenitve individualnega dela študentov, vendar tega niso realizirali. Pri izrednem študiju ima šola možnost, da na podlagi strokovne presoje, odloča o razmerju med obsegom organiziranega studijskega dela in samostojnega učenja, pri čemer je šola dolžna zmanjševanje obsega predavanj in vaj sorazmerno nadomeščati z drugimi oblikami pomoči in podpore izrednim študentom pri samostojnem učenju  dela. Glede na dejstvo, da ima šola vzpostavljene take oblike podpore,  ima zavod seveda še vedno možnost direktnega spremljanje obremenjenosti, saj gre za neposredne kontaktne ure, kjer je potrebna prisotnost študenta – v predavalnici ali e-povezavi. Potrebno je uvesti sistem, ki bo spremljal tudi obremenjenost študentov pri individualnem delu.

Komisija ostaja enotnega mnenja, da naj šola uvede spremljanje obremenitve študentov glede na kreditne točke in tako zagotovi predpisanih 1680 ur učenja letno (8 ur dnevno).

ERUDIO ne preverja dejanske obremenitve študentov v smislu 5. člena Meril za kreditno vrednotenje študijskih programov po ECTS komisija ni imela možnosti preveriti kreditnega ovrednotenja programov v obsegu 120 ECTS.

Vsak letnik študija je načeloma ovrednoten s 60 kreditnimi točkami (ECTS). Vsaka kreditna točka predstavlja tipično 28 ur študentskega dela. Torej morajo študenti vsako leto porabiti 60*28=1680 ur za učenje.

Zakon o višjih strokovnih šolah (Ur. l. RS št. 86/04 in 100/13) v 20. členu opredeljuje, da se višješolski študijski programi oblikujejo po evropskih načelih in v skladu z izhodišči, potrjenimi s strani Strokovnega sveta RS za poklicno in strokovno izobraževanja. Predmetnik je ovrednoten po evropskem prenosnem kreditnem sistemu, t. i. ECTS. ECTS sistem daje osnovo zagotavljanja enakih standardov znanja.

Merila za kreditno ovrednotenje študijskih programov (Ur. l. RS, št. 124/04) v 3. členu natančno opredeljujejo, kaj pomeni kreditna točka in kaj vse se všteva v obremenitev študenta, da se mu lahko dodelijo posamezne kreditne točke. To vključuje ne le kontaktne ure ampak tudi vso ostalo skupinsko in individualno delo, ki je potrebno, da študent doseže predvidene učne izide.


Vse navedeno je jasno razvidno iz evalvacijskega poročila skupine strokovnjakov, ki ga je svet agencije v celoti upošteval pri svojem mnenju. Skupina strokovnjakov ugotavlja, da šola v deluje v skladu z ZVSI in merili. Šolo pozitivno ocenjuje prav na vseh področjih presoje, ob koncu vsakega področja pa še posebej poudari njene prednosti in tudi primere dobre prakse. Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. S priporočili se strinja tudi svet agencije. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, odnos do študentov, materialni pogoji ter notranje zagotavljanje in izboljševanje kakovosti ter izvajanje študijskih programov. 

Šola ima v skladu z 22. členom meril možnost, da se na mnenje odzove v roku 30 dni od prejema. Svet agencije sprejeto mnenje in morebiten odziv šole pošlje ministrstvu, pristojnemu za visoko šolstvo.



	Postopek vodila:
Anita Kajtazović
Področni svetovalec I

	dr. Boris Dular 
Namestnik predsednika sveta 
Nacionalne agencije Republike Slovenije 
za kakovost v visokem šolstvu 







































Vročiti:
- ERUDIO izobraževalni center, Višja strokovna šola, Litostrojska cesta 40, 1000 Ljubljana, 
- Ministrstvo za izobraževanje, znanost in šport, sektor za višje strokovno izobraževanje, Masarykova cesta 16, 1000 Ljubljana.

